Μπάμιες λαδερές με θυμάρι και δυόσμο από τον Χριστόφορο Πέσκια
Κλασικές μπάμιες, μελωμένες, με άφθονο κρεμμύδι και ντομάτα και τα υπέροχα αρώματα του δυόσμου και του θυμαριού. Ένα λαδερό που ζητάει δίπλα του μια κομμάτα φέτα.
1. 200 γρ. μπάμιες, καθαρισμένες, 70-80 ml ξίδι, 350 γρ. ξερά κρεμμύδια, ψιλοκομμένα, 1 κιλό ώριμες ντομάτες, τριμμένες, 2 σκελίδες σκόρδο, ολόκληρες, 1/2 μάτσο φρέσκο θυμάρι, ψιλοκομμένο , 1 φύλλο δάφνης, κατά προτίμηση φρέσκο , 1/2 μάτσο δυόσμος, ψιλοκομμένος, 200 ml ελαιόλαδο, αλάτι, φρεσκοτριμμένο πιπέρι
Για να φτιάξουμε μπάμιες με θυμάρι και δυόσμο, αρχικά, προθερμαίνουμε τον φούρνο στους 150°C. Στη συνέχεια, απλώνουμε τις μπάμιες στο μεγάλο ταψί του φούρνου, τις ραντίζουμε με το ξίδι και τις ψήνουμε για 40 λεπτά. Ξεφουρνίζουμε (έτσι οι μπάμιες δεν θα βγάλουν «σάλιο» στο μαγείρεμα). Σε φαρδιά κατσαρόλα σοτάρουμε το κρεμμύδι σε 150 ml από το ελαιόλαδο, σε μέτρια φωτιά, για 10-12 λεπτά, μέχρι να μαλακώσει. Ρίχνουμε τη ντομάτα και το σκόρδο, χαμηλώνουμε τη φωτιά και σιγομαγειρεύουμε για 35-40 λεπτά, ανακατεύοντας συχνά.Παράλληλα, σε αντικολλητικό τηγάνι σοτάρουμε τις μπάμιες στο υπόλοιπο ελαιόλαδο, σε πολύ δυνατή φωτιά, σε 3-4 δόσεις, για 1 1⁄2 λεπτό κάθε δόση (το μυστικό είναι να ρίχνουμε στο καυτό σκεύος πρώτα τις μπάμιες και μετά το λάδι, ώστε αυτό να μην καίγεται). Έτσι οι μπάμιες παραμένουν απολαυστικά κρουστές μετά το μαγείρεμα. Ρίχνουμε τις σοταρισμένες μπάμιες στην κατσαρόλα με τη σάλτσα, μαζί με το θυμάρι και τη δάφνη, και μαγειρεύουμε για 15-20 λεπτά σε χαμηλή φωτιά, μέχρι να μαλακώσουν, αλλά να κρατάνε στο δόντι (αλ ντέντε). Αποσύρουμε από τη φωτιά.Ρίχνουμε στις μπάμιες τον δυόσμο και αλατοπιπερώνουμε.
Κρεμμύδι,Μπάμιες,Ντομάτα,Χορτοφαγικά